S-1381/2011

Mál þetta, sem dómtekið var 9. febrúar sl., er höfðað með ákæru lögreglustjórans á höfuðborgarsvæðinu, útgefinni 6. desember 2011, á hendur H-kk-þgf B-kk-þgf Á-kk-þgf, kt. 000000-0000, Flatahrauni 1, Hafnarfirði „fyrir fíkniefnalagabrot, með því að hafa fimmtudaginn 11. ágúst 2011, að Flatahrauni 1 í Hafnarfirði, haft í vörslum sínum 11 kannabisplöntur, 542,47 g af kannabislaufum og 5,80 g af maríhúana og að hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985, sbr. lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ofangreindar 11 kannabisplöntur, 542,47 g af kannabislaufum og 5,80 g af maríhúana verði gerð upptæk, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001. Þá er einnig krafist upptöku á 1 vog, 3 gróðurhúsalömpum, 2 loftdælum, 8 straumfestum, 1 rakamæli, 1 járnhylki, 1 rafmagnsviftu og 3 tímarofum, sem hald var lagt á, sbr. 7. mgr. 5. gr. sömu laga.“

Um málavaxtalýsingu er skírskotað til ákæru.

Ákærði játaði brot sitt skýlaust fyrir dóminum eins og því er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og er brot ákærða rétt heimfært til refsiákvæða í ákærunni.

Ákærði hefur frá árinu 2002 einu sinni hlotið sektardóm og þrisvar sinnum gengist undir greiðslu sektar hjá lögreglustjóra vegna umferðarlagabrota. Þá var ákærði á árinu 2006 dæmdur til greiðslu sektar fyrir gripdeild og á árinu 2008 fyrir líkamsárás. Sakarferill ákærða hefur ekki áhrif á ákvörðun refsingar í máli þessu.

Við ákvörðun refsingar er litið til greiðrar játningar ákærða. Þykir refsing hans hæfilega ákveðin fangelsi í 30 daga, en rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Við þingfestingu var af hálfu ákæruvalds fallið frá því að krefjast upptöku á einum gróðurhúsalampa og sex straumfestum.

Ákærði sæti upptöku á 11 kannabisplöntum, 542,47 g af kannabislaufum og 5,80 g af maríhúana, einni vog, einum gróðurhúsalampa, tveimur loftdælum, tveimur straumfestum, einum rakamæli, einu járnhylki, einni rafmagnsviftu og þremur tímarofum.

Loks er ákærða gert að greiða þóknun skipaðs verjanda síns, R-kk-ef L-kk-ef Ó-kk-ef hdl., sem þykir hæfilega ákveðin 75.300 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, H-kk-nf B-kk-nf Á-kk-nf, sæti fangelsi í 30 daga, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku 11 kannabisplöntum, 542,47 g af kannabislaufum og 5,80 g af maríhúana, einni vog, einum gróðurhúsalampa, tveimur loftdælum, tveimur straumfestum, einum rakamæli, einu járnhylki, einni rafmagnsviftu og þremur tímarofum.

Ákærði greiði þóknun skipaðs verjanda síns, R-kk-ef L-kk-ef Ó-kk-ef hdl., 75.300 krónur.

R-kvk-nf B-kvk-nf